《寄耿令几父过新堂邑作乃几父旧治之地》
宋代·黄庭坚

呼船凌大河，驱马踏平沙。
道傍开新邑，千户有生涯。
四衢平且直，绿槐阴县衙。
问谁作此邑，耆旧对予嗟。
前日耿令君，迁民出坳窊。
始迁民怀土，异端极纷拿。
既迁人气和，草木茂萌芽。
桃李虽不言，春风满城花。
陵陂青青麦，烟雨润桑麻。
自非耿令君，大泽荒蒹葭。
白头晏起饭，襁褓语呕哑。
自非耿令君，漂转随鱼虾。
岂弟民父母，不专司敛赊。
令君两男儿，有德必世家。
问令今安在，解官驾柴车。
当时舞文吏，白璧强生瑕。
令君袖手去，不忍试虎牙。
人往惜事废，感深知政嘉。
我闻耆旧语，叹息至昏鸦。
定知循吏传，来者不能加。
今为将军客，轩盖湛光华。
幕府省文书，醉归接(上四下离)斜。
怀宝仁者病，偷安道之邪。
勉哉思爱日，赠言同马檛。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。